Papersnake/gushiwen huggingface dataset:
正月十八日蔡州道上遇雪子由韵二首
苏轼（宋代）

兰菊有生意，微阳回寸根。
方忧集暮雪，复喜迎朝暾。
忆我故居室，浮光动南轩。
松竹半倾泻，未数葵与萱。
三径瑶草合，一瓶井花温。
至今行吟处，尚余履舄痕。
一朝出従仕，永愧李仲元。
晚岁益可羞，犯雪方南奔。
山城买废圃，槁叶手自掀。
长使齐安人，指说故侯园。
铅膏染髭须，旋露霜雪根。
不如闭目坐，丹府夜自暾。
谁知忧患中，方寸寓羲轩。
大雪従压屋，我非儿女萱。
平生学踵息，坐觉两?登温。
下马作雪诗，满地鞭箠痕。
伫立望原野，悲歌为黎元。
道逢射猎子，遥指狐兔奔。
踪迹尚可寻，窟穴何足掀。
寄谢李丞相，吾将反丘园。
与浩初上人同看山寄京华亲故
柳宗元（唐代）

海畔尖山似剑铓，秋来处处割愁肠。
若为化得身千亿，散上峰头望故乡。
过董江台怀从范
王称（宋代）

陈君才八斗，何谢建安人。不折月中桂，谁怜泉下身。

高台枕流水，故业委荒蓁。忽听山阳笛，凄清满四邻。
鹊桥仙·富沙七夕为友人赋
赵以夫（宋代）

翠绡心事，红楼欢宴，深夜沉沉无暑。竹边荷外再相逢，又还是、浮云飞去。
锦笺尚湿，珠香未歇，空惹闲愁千缕。寻思不似鹊桥人，犹自得、一年一度。
用元韵答麟老 其二
王炎（宋代）

七闽名家子，祝发隐梵宫。碧海掉尾鲸，不堕世网中。

熏炉起香雾，棕拂生清风。寂寂枯木岩，中有春意融。

杖屦厌山水，习气一洗空。违俗非崖异，入俗非雷同。

乃知行市廛，宛如坐孤峰。
过沙头三首
杨万里（宋代）

过了沙头渐有村，地平江阔气清温。
暗潮巴到无人会，只有篙师识水痕。
登封大酺歌四首
卢照邻（唐代）

明君封禅日重光，天子垂衣历数长。

九州四海常无事，万岁千数乐未央。

日观仙云随凤辇，天门瑞雪照龙衣。

繁弦绮席方终夜，妙舞清歌欢未归。

翠凤逶迤登介丘，仙鹤裴回天上游。

借问乾封何所乐，人皆寿命得千数。

千年圣主应昌期，万国淳风王化基。

请比上古无为代，何如今日太平时。
宫词 其七十七
赵佶（宋代）

唐画名工品格殊，搜求争进入皇居。金题玉躞分伦类，区别媸妍细字书。
村居书事六首 其二
陆游（宋代）

矮瓶煮粥犹难继，小甑蒸糕岂解常。偶得盐醯便豪侈，晨餐满舍野蔬香。
至南旺
施闰章（清代）

客倦南来路，河分向北流。
明朝望乡泪，流不到江头。
客中除夕次结苍韵
倪濂（清代）

驹影难留住，惊看岁又更。星河低远树，霜柝急高城。

旅食乡心切，浮踪世累轻。宁知寒漏下，春已逐愁生。
古寺
唐求（唐代）

路傍古时寺，寥落藏金容。破塔有寒草，坏楼无晓钟。

乱纸失经偈，断碑分篆踪。日暮月光吐，绕门千树松。
书院杂咏 海棠
王十朋（宋代）

欲与春争媚，嫣然一笑芳。雨中如有恨，疑是为无香。
田家 其三
华岳（宋代）

老农锄水子收禾，老妇攀机女掷梭。
苗绢已成空对喜，纳官还主外无多。
题徐子礼宗丞自觉斋
陆游（宋代）

末俗纷纷只自谩，惟公肯向静中观。
闲看此事从何得，正自他人著力难。
茶熟松风生石鼎，香残云缕遶蒲团。
江湖多少痴禅衲，蹋破青鞋觅话端。
颂古一○一首
释子淳（宋代）

水澄月满道人愁，妙尽无依类莫收。
劫外正偏兼带路，不萌枝上辨春秋。
观槿危病数月，中间死且两日矣，述之甚趣，为作此诗
王允皙（清代）

浊世日多闻，死趣闻者稀。观槿死里来，说死殊新奇。

破地富贵花，揭天战门旗。死博有胜负，死党多是非。

是非从云云，保些蛾眉姬。所见甚明白，所处堪盘嬉。

理失忽难久，志得终空归。鬼手不妄取，还君老与衰。

君手即鬼手，来往无一持。因之识至道，仰叹天公慈。

天公终非慈，不死夸夺儿。死之更使癌，世难当稍夷。
谢秋涧沈君瑞为予写真
仇远（元代）

山村道人今老矣，徒有虚名落人耳。
梦中谁记版筑夫，画像虽人终不似。
偶来招隐九锁山，隐侯试笔开生颜。
须眉口鼻宛相肖，只今置之泉石间。
闻君尤工画山水，万壑千林生笔底。
可能更扫隐居图，布袜青鞋侣樵子。
金刚随机无尽颂·妙行无住分第四
释印肃（宋代）

妙行无拘执，三界非出入。
相对且无言，巍巍独足立。
上越州杨严中丞
方干（唐代）

连枝棣萼世无双，未秉鸿钧拥大邦。折桂早闻推独步，

分忧暂辍过重江。晴寻凤沼云中树，思绕稽山枕上窗。

试把十年辛苦志，问津求拜碧油幢。
楚云台观民泽所栽菊寄民泽用作九日韵时民泽还五羊未返
陈献章（明代）

当轩玉朵孤，植竹翠茎扶。香细风初动，神清俗本无。

寒深溪井涸，月出山瓢疏。何处异乡客，永怀歌茱萸。
剡县呈何视履
刘黻（宋代）

剡为山水宅，中有隐沦居。
未续载逵赞，閒寻支遁书。
云深丹井远，城老古州余。
何事频来往，愧看人钓鱼。
玉芙蓉·雨窗小咏
沈自晋（明代）

疏梅带雨开，瘦竹随风摆，雨和风着意好，为我安排。临风自惜残香洒，冒雨谁从滴翠来。清虚界，任风敲雨筛；掩柴扉，谢他梅竹伴我冷书斋。
论诗
李含章（宋代）

好诗如佳人，嫣然媚幽独。铅华屏不御，葆此无瑕玉。

巧笑流瑳那，蛾眉腾曼绿。一顾失倾城，何必炫奇服。

又如闻好鸟，应节喧百族。引吭扬天和，喁于叶弦乐。

春花仓庚歌，夜月杜鹃哭。微物讵有知，听者感衷曲。

始知心之声，不在斗繁缛。笑啼根至性，风萧任枨触。

勿使天籁乖，要令老妪觉。神充貌自腴，至味乃蕴蓄。

自从齐梁来，藻缋眩凡目。土木饰金貂，珷玞荐文椟。

旁观岂不好，所苦真意斫。兰苕集翡翠，无由起遐瞩。

嗟余少耽吟，月露困雕琢。牢笼及光景，镂刻到草木。

迩来喜平淡，绮语久阁束。悲欢不自禁，涉笔或累辐。

色黜剪彩艳，声异叩缶俗。妇人职中馈，岂事勤著录。

讵知风人志，性灵藉陶淑。发情止礼义，本自三百牍。

至音谐宫商，六义有正鹄。吾言或非迂，试取反覆读。
夏日龙井书事 其二
释道潜（宋代）

雨过千岩爽气新，孤怀入夜与谁邻。风蝉故故频移树，山月谁谁自近人。

礼乐汝其攻我短，形骸吾已付天真。露华渐冷飞蚊息，窗里吟灯亦可亲。
摘安石榴赠刘孝威诗
王筠（清代）

中庭有奇树，当户发华滋。素茎表朱实，绿叶厕红蕤。

既标太冲赋，复见安仁诗。宗生仁寿殿，族代河阳湄。

有美清淮北，如玉又如龟。退书写虫篆，进对多好辞。

我家新置侧，可求不难识。相望阻盈盈，相思满胸臆。

高枝为君采，请寄西飞翼。
静女
佚名（先秦）

静女其姝，俟我于城隅。爱而不见，搔首踟蹰。
静女其娈，贻我彤管。彤管有炜，说怿女美。
自牧归荑，洵美且异。匪女之为美，美人之贻。
南歌子
向子諲（宋代）

雨过林峦静，风回池阁凉。窥人双燕语雕梁。笑看小荷翻处、戏鸳鸯。

共饮菖蒲细，同分彩线长。今朝真不负风光。绝胜几年飞梦、绕高居。
宫词四首
吴百生（宋代）

中使质明催，珠宫宝扇回。
髻云双凤拥，歌雪百花堆。
竞立徼殊宠，群趋独魁。
寿阳春夜额，帖尽一庭梅。
偈颂二十五首
释如净（宋代）

八月十八钱塘潮，浙翁声价泼天高。
尽教四海弄潮手，彻底穷渊辊一遭。
重拣择，不辞劳，
要透龙门继凤毛。忽然收卷还源去，
万古曹溪风怒号。
小舟
陆游（宋代）

小舟无定处，随意泊江村。
云气分山叠，沙汀蹙浪痕。
宦途危虎尾，闲味美熊蹯。
高咏渊明句，吾将起九原。
寿史沧洲
熊以宁（宋代）

梯旻一何高，其势如龙蟠。
下直湖万顷，襟抱沧洲湾。
潭居占其胜，缥缈云涛间。
海邦形势地，秀传此为尊。
诸湖如附庸，有水俱来环。
元气昔孕此，停蓄固有存。
挺生贤哲人，象服仍貂冠。
道大久乃见，景好人亦闲。
堂堂八座贵，袖手乐其天。
龙飞御宸极，廊庙须公还。
湖山虽尔佳，政恐思谢安。
下客有侯喜，素爷斗与山。
抠衣荷延纳，不弃蒯与菅。
怜我尘土姿，欲使饵金丹。
祗愧坐斤骨，蜕形良独难。
恭惟我公贤，崔嵬不可攀。
兹遇垂弧旦，竞赋崧高篇。
南极正耿耿，三台辉紫垣。
趣起对钧秉，永辅基图绵。
白莲
赵崇嶓（宋代）

池上白莲花，秋风洗香雪。
坐令红黛皆尘俗，一种凄凉不堪折。
微波脉脉露光漙，姑射仙人步烟月。
句
晃冲之（宋代）

扁舟几日为诗留。
老景人怀一羽轻。
叔子拟度骅骝前。
杂兴十二首
方回（元代）

稻熟苦淫雨，九月尽十月。
已刈及未刈，半芽半漂没。
饥饱系民命，此变岂可忽。
云师如葛伯，仇饷佚天罚。
死木生菌蕈，化萤草未歇。
恒燠缪为恩，乖气一何悖。
何如时寒风，霜晴大明揭。
田父得舂枕，一饭肉白骨。
题叶润臣侍读太常仙蝶图
宋晋（清代）

我昔鼓棹珠江游，缘悭未得登罗浮。于今十稔住京国，怅望仙蝶空凝眸。

凡骨自知缘分薄，招致更苦无蹇修。汉阳相公忠孝裔，勋业方与房杜侔。

介弟丝纶推巨手，尤亲风雅耽唱酬。老仙自是有夙契，颇与君家相绸缪。

牙门森森罗棨戟，翩然来集湘帘钩。平泉旧第富缥帙，茗香欲醉依清鸥。

乾坤游戏轻一粒，往来倏忽遍十洲。写图异事相艳说，传神如带春风柔。

梦幻直欲嗤蒙叟，文彩久已薄魏收。栩栩云是碧血化，以五百岁为春秋。

方今蚩尤雾尚炽，沙虫猿鹤悲纷揉。花枝空复恣蜂螫，烟波无复眠鹭鸥。

欲呼仙踪问浩劫，毋乃世界等浮沤。太常清斋永朝夕，隐现非可常意求。

飘飘凌云我神往，披览宛苦真形留。衡茅傥荷一顾宠，薰沐要当三日休。

仙乎莞尔不可接，谓汝鹈翼非吾俦。
冬日柬友人
胡承诺（清代）

鹿皮茵上晓光催，槲叶炉边梦屡回。饭已将身扶杖出，窗虚拟客抱琴来。

苍崖映雪寒皲手，翠笋张鱼晚贯鳃。为报城中芳讯蚤，傍檐顷放数枝梅。
海国记(节选)
佚名（清代）

嘉庆四年，岁在己未，琉球国中山王尚穆薨。世子尚哲先七年山，世孙尚温表请袭封。中朝怀柔远藩，锡以恩命，临轩召对，特简儒臣。

于是，赵介山先生，名文楷，太湖人，官翰林院修撰，充正使；李合叔先生，名鼎元，绵州人，官内阁中书，副焉。介山驰书约余偕行，余以高堂垂老，惮于远游。继思游幕二十年，遍窥两戒，然而尚囿方隅之见，未观域外，更历纓溟之胜，庶广异闻。禀商吾父，允以随往。从客凡五人：王君文诰，秦君元钧，缪君颂，杨君华才，其一即余也。

五年五月朔日，随荡节以行，祥飙送风，神鱼扶舳，计六昼夜，径达所届。

凡所目击，成登掌录。志山水之丽崎，记物产之瑰怪，载官司之典章，嘉士女之风节。文不矜奇，事皆记实。自惭谫陋，饴测海之嗤；要堪传言，或胜凿空之说云尔。
淳熙甲辰十月一日拟省试，万民观治象诗
杨万里（宋代）

魏阙春风里，王城晓日端。
三朝垂治象，万姓得荣观。
老稚看如堵，章程炳若册。
九天新雨露，一札妙龙鸾。
远览周官旧，重瞻汉诏宽。
欢声将喜气，销尽柳边寒。
题秋江送别图送杨亨衢少府参安成军事
郭钰（元代）

杨少府，紫骝马，黄金鞭，团花战袍绣两肩。腰下雕弓悬，迥若秋鹰解绦旋。

纵之飒飒，凌千仞之苍烟。酒酣拔剑玉龙舞，喝令西飞白日回中天。

簸海腥风白波立，压空杀气玄云连。缘边诸将亦无数，昼拥旌旗夜挝鼓。

豹韬合变待参谋，太守抡才君独去。送君江上君甚欢，江风吹雪芦花寒。

知君心事如秋水，故应写入画图看。问谁画者谢君绩，不画琵琶美人泣。

舟子扬帆发棹歌，主人解剑停杯立。我亦从军今四年，男儿姓名何足怜。

老亲白发长相忆，只得还家种薄田。
还家涂中
曾绎（宋代）

疏林残岭起昏鸦，腊尽行人喜近家。江北江南春信早，傍篱穿竹见梅花。
句
苏郁（唐代）

吟倚雨残树，月收山下村。（见张为《主客图》）
重游梵行院
贺铸（宋代）

晓渡南冈五里松，精庐未见已闻钟。
门前拂地垂杨柳，扫净秋来过马踪。
贺陈随隐以布衣除东宫掌书
俞某（宋代）

万人海里辟幽扉，欲学深居只布衣。
不道内前车马闹，又催父子入宫阙。
和梅挚北池十咏
蒋堂（宋代）

池上有修竹，遥闻手自栽。
几因风韵响，时感隼旟来。
粉箨经梅脱，虬根遇石回。
婵娟绿阴下，小阁为谁开。
李濠州挽词二首 其一
黄庭坚（宋代）

循吏功名两汉中，平生风义最雍容。鱼游濠上方云乐，鵩在承尘忽告凶。

挂剑自知吾已许，脱骖不为涕无从。百年穷达都归尽，淮水空围墓上松。
屯悬岙，猿啼有感
张煌言（明代）

黄叶秋风落木繁，云峰日落忆寒山。横流绝渡凭班马，削壁枯寒乱叫猿。

桂树千秋怀故国，铜驼卧处泣中原。鳌江南望岂为远，吾欲乘槎赴楚门！
答姚复庄燮《送潘君之安徽作宰》诗 其三
潘德舆（清代）

墨绶铜章招我辈，石田茅屋称诗人。君看怀葛陶元亮，只戴东篱漉酒巾。
昔昔盐二十首 其十六 空梁落燕泥
弘历（清代）

海燕双飞去，应羞人独啼。几星珠点落，一对羽衣低。

长惜形依影，徒闻絮着泥。将刀分比翼，难遣各枝栖。
赠东庵约公
翁卷（宋代）

问今年八十，退院久清闲。
白雪髭慵剃，青松户早关。
取泉来煮茗，与客话游山。
弟子何僧是，缁衣多往还。
寄怀戴通乾
边连宝（清代）

十年未见戴辽海，消息传来半可疑。久识鳏鱼愁永夜，又闻老鹤耐长饥。

斯人憔悴至于此，大造生成岂不私。万载千秋身后事，荣施落寞复谁知。
菩萨蛮 茶烟
吴茝（清代）

氤氲小院茶香细。渐萦古篆疏帘里。无力只随风。轻飏几缕浓。

虚廊撩鹤梦。棐几炉烟拥。蟹眼漫评量。敲棋日正长。
钱大参有和用韵谢之七首
曹勋（宋代）

冰玉无尘彻骨清，世间荣禄一毫轻。
未论此际通三际，直向今生度此生。
鲍待用挽词四首
林亦之（宋代）

去年一笑荔枝园，今岁重来是墓门。
纵有青青旧时树，已看斜日照黄昏。
颂古二十四首
释胜（宋代）

陆亘回珠转玉，南泉换斗移星。
花阴满地日午，梦觉流莺一声。
社前一日用中秋夜未尽韵
方回（元代）

清晨视园树，槁叶脱梧槚。
邻家馈彘肉，里巷作秋社。
报赛有故常，民欲其敢罢。
勾龙得无羞，土毛旱欲赭。
贫家节□常，素不徼福嘏。
又况禁酒严，罄室覆老瓦。
两男隔邻郡，久未泛归槎。
小儿及二女，嬉戏粗娅姹。
叫啼索梨栗，短裳或露骻。
乃翁老钝极，久困谗口哆。
下体毒痔漏，中脘痼癥瘕。
舂秫裹青箬，杵臼亦旋假。
意以娱幼稚，鲜欢类炙輠。
东墙掘小池，南荣续前厦。
明旦宜鸠匠，窘局笑穷{空工换卦}。
排闷赋此作，鄙俚愧不雅。
赠画牛褚冰壑
周权（元代）

魁形硕骨高崚嶒，弭角垂耳行凌兢。蹇余已向田间老，一见此图知画好。

春郊雨后烟草肥，吴犍十角相追随。前行过浦一回顾，后行觳𣫎不敢渡。

牧儿笑怒急掉鞭，茧栗劣黠冲争先。蓑衣不脱春烟煖，一笛斜阳牛背稳。

虽然此笔全于天，安能为我耕砚田。我今身似扶犁者，此景此牛何必写。

好从天厩图骅骝，气厉八极凌高秋。
游龙泉岩望海山达濠一带
王岱（清代）

地势垂穷巨海浮，尚横叠嶂截中流。悬岩忽辟奇峰腹，窄径斜穿乱石头。

潮静兵艚犹设讯，烟清蜃气不生楼。何期令作余年日，得展乾坤万里眸。
赵守礼延入学陈伯跃有诗咏其事因和以复之
陈淳（宋代）

赵学规模本自宏，师传敢背此心盟。
追思严训昭如在，立誓终身笃所行。
每患无成辜宿志，那知自鬻钓浮名。
贤侯爱友交提奖，重我惭惶未见荣。
奉和裴令公新成午桥庄绿野堂即事
白居易（唐代）

旧径开桃李，新池凿凤凰。只添丞相阁，不改午桥庄。

远处尘埃少，闲中日月长。青山为外屏，绿野是前堂。

引水多随势，栽松不趁行。年华玩风景，春事看农桑。

花妒谢家妓，兰偷荀令香。游丝飘酒席，瀑布溅琴床。

巢许终身稳，萧曹到老忙。千年落公便，进退处中央。
三光会合 继重阳韵
马钰（金朝）

乡关不住。谨依教语。脱身要归去。何思何虑。略而分诉。任他魔阻。丹诚显露。真心定处。去朋霞友聚。修行美事，在乎勤做。九转大功数。无中要取。个中敷布。得瞻眉宇。可登云路。性灵昭著。神仙自是度。
秋闱后勉子侄
刘宰（宋代）

我生场屋惯周旋，得失从知岂偶然。
天理先须尽人事，时文端有本尘编。
日烘瓮牖朝先起，雪压茅斋夜不眠。
万里夷涂从此去，著鞭宁怕祖生先。
病中苦忆 其四
孙原湘（清代）

曾觅幽屏晤一巡，烛花如豆雨如尘。镂金香枕虚长夜，屑玉清谭是慧人。

误触宝縆犹窸窣，任铺湘簟太因循。思量好景都成梦，只恐当时已不真。
摸鱼儿 真定城南异尘堂同诸公晚眺
白朴（元代）

敞青红、水边窗外，登临元有佳趣。薰风荡漾昆明锦，一片藕花无数。

才欲语。香暗度。红尘不到苍烟渚。多情鸥鹭。尽翠盖摇残，红衣落尽，相与伴风雨。

横塘路。好在吴儿越女。扁舟几度来去。采菱歌断三湘远，寂寞岸花汀树。

天已暮。更留看，飘然月下凌波步。风流自许。待载酒重来，淋漓醉墨，为写洛神赋。
台湾近咏十首呈巡使黄玉圃先生 其九
蓝鼎元（清代）

诸罗千里县，内地一省同。万山倚天险，诸港大海通。

广野浑无倚，民番各喁喁。上呼下则应，往返弥月终。

不为分县理，其患将无穷。南划虎尾溪，北踞大鸡笼。

设令居半线，更添游守戎。健卒足一千，分汛扼要冲。

台北不空虚，全郡势自雄。晏海此上策，犹豫误乃公。
中秋戏赵公子
洪刍（宋代）

南国佳人翠自颦，西山爽气我相亲。只应此夜团团月，偏照寒窗独宿人。
没蕃士
刘敞（宋代）

丁年仕辕门，欲食万里肉。敌兵方强梁，边境日局缩。

是时十月交，转战大河曲。落日天地昏，风尘蔽川陆。

我师自凭陵，虏骑出深谷。路穷矢交坠，壮士同僇辱。

投身致网罟，南向长恸哭。忠义安可论，功名亦已覆。

悠悠捐岁序，忽忽抱心曲。每生悔为祸，致死倘还福。

夜渡黄河冰，独依荒榛宿。狐狸鸣我旁，虎豹相驰逐。

脱身仅毫毛，夜动昼必伏。肌肤存空骨，性命半鬼箓。

十月到亭堠，门人识风俗。回头复长望，慷慨泪盈目。

忆昔万人出，今还一身复。可怜同时辈，视我犹鸿鹄。

永弃绝域中，几时脱臣仆。叩门谒主帅，长跪向人哭。

可汗甚桀黠，其下亦辑睦。弩力思长策，勿轻用人属。
送修撰杨学士留守南京
夏竦（宋代）

画船椎鼓忽东浮，留幕宾从候舳舻。宫里铜鱼勘门钥，府中银兔合军符。

鸣驺苑路人千骑，送客河桥酒百壶。莫为文章还自苦，骛池龙岫且游娱。
十二月乐章
李德（明代）

正月东方日出香茸茸，长条短条花眼红。
柔云弱雨暗填空，条条蝴蝶破春风。
鸾帕抹烟山梦浓，萧飒愁思开暝容。
江头溘溘水声动，微和着柳黄金重。
二月燕梁玄玉湿，蜂蜜花房晓。
铜龙啮水微，翡翠含波小。
石间苔蚀菖蒲根，古魂啾啾啼晓昏。
红芳碧蕊乱殷殷，蛮女剪烟插翠云。
游丝萦春悬锦绮，渚闲沙白鸳鸯喜。
三月花敛容，柳刷翠。
扇薄欲裁纨，佩香思剪蕙。
桐英寂寂沈寒波，纷绿猗猗日影多。
六街烟花净如扫，千年古血生青草。
四月碧云屯午风熏熏，五丝曲奏玄霜纹。
湘皋野龙拔新玉，摧鳞健角萧萧绿。
蕙香小妓扇轻罗，半掩樱唇试新縠。
金丸落落弦红脂，石池青钿溢碧漪。
五月沙上短蒲绿，赤菱紫茨离披熟。
越奴青发艾悬香，踏踏采莲塘上曲。
游龙撇波海水飞，黄头伐鼓吹参差，少年摇曳澹忘归。
六月皇天高，厚地裂，白日河庭泣鱼鳖。
湘神抱瑟愁波涛，颓阳毕化稚阴结。
焉知海上黄金阙，万丈丹梯到寥泬，乔松相携弄《白雪》
。
七月桐风刮帐无春温，赤精解绶佩金神。
银浦桥成鹊济津，遥遥帝子度长云。
野芳萋萋日杲杲，十万蛾眉镜中老。
锦楼折竹夜迎仙，越秀吴都巧不眠。
八月玉露漙清虚，银云拥明月。
空濛白夜凉，远近商声发。
桂子落秋香，寒娥能孤洁。
谁家理素琴，调急弦应绝。
九月清飙激素商，远客生归梦。
茱萸委匣香，玉腕胜金重。
幽芳垂晚径，汲绠霜华冻。
洞庭木叶空，临水悲相送。
十月沈寒凝海霜斑斑，芦鸿叫叫苍梧间。
仙鸡警晓蟠桃干，天鼓无声泽龙闲。
十一月轩辕玉管还初气，彩线纡回报长至。
瑶花散落满寥天，万户千门夜明媚。
南山幽翠净如削，内屋红炉春自若。
璇玑回斡见天心，姬氏骑龙班岁朔。
十二月北斗璇光射幽土，四气缘环若朝暮。
壑底惊蛇挽不留，官街力兽驮寒去。
秋怀二首
郭印（宋代）

窗户寒生不幕罗，无边愁绪费长哦。
有情尚觉天公老，不饮争如月色何。
岁序峥嵘双鬓改，乾坤离乱一身多。
年来懒读悲秋赋，忍听商声入咏歌。
无锡惠山寺
苏舜钦（宋代）

寺古名传唐相诗，三伏奔迸予何之。云山相照翠会合，殿阁对何凉参差。

清泉绝无一尘染，长松自是拔俗姿。二边羌胡日斗格，释子宴坐殊不知。
北戍琅邪城诗
江孝嗣（南北朝）

驱马一连翩，日下情不息。芳树似佳人，惆怅余何极。

薄暮苦羁愁，终朝伤旅食。丈夫许人世，安得顾心臆。

按剑勿复言，谁能耕与织。
暮春寄夫君
余玉馨（明代）

海棠浅插金壶水，短笋穿苔突鸦觜。飞尽杨花困正多，壁间尘阁閒焦尾。

屏山迸落云母光，砚池黑点龙煤香。朱帘捲春春不住，绿阴满院生微凉。

冰弦零落疏飞雁，有美人兮不相见。新愁无赖上双眉，写入薰风白团扇。
寄许存仁存礼 其一
金涓（元代）

金华有客负材丰，搜抉神奇夺化工。爱酒何殊陶栗里，隐居真化陆龟蒙。

欲知晴日莺花处，尽入新诗品藻中。江汉夕烽然未息，莫将心事较穷通。
杂诗 其二
甘汝来（清代）

青蝇何营营，呼群污我衣。我衣新且洁，蠢尔无是非。

驱之薨薨起，穴隙更乘机。蹙蹙靡所避，终日掩荆扉。

叹息尔微物，终安所凭依。西风动地来，秋霜下严威。

看尔翩翩者，能再几时飞。
次徐相公韵十首·岳飞
释行海（宋代）

战守京河不下鞍，臣图恢复不图官。
十年南渡客头白，万里北征戎瞻寒。
叛桧班师金诏急，留飞赤子泪嗥乾。
可怜身死莫须有，从此王墓未得宽。
塞上
余靖（宋代）

汉使重颁朔，胡臣旧乞盟。
烽烟虚昼望，刁斗绝宵惊。
虎落云空锁，龙堆月自明。
祁连山更北，新筑受降城。
【双调】夜行船
商衟（元代）

风里杨花水上萍，踪迹自来无定。席上温存，枕边侥幸，嫁字儿定人来领。
【幺】花底潜潜月下等，几度柳影花阴。锦机情词，石镌心事，半句儿几时曾应。
【风入松】都是些钞儿根底假恩情，那里有倘买的真诚。鬼胡由眼下唵光阴，终不是久远前程。自从少个苏卿，闲煞豫章城。
【阿那忽】合下手合平，先负心先赢。休只待学那人薄幸，往和他急竟。
【尾声】俏家风，说与那小后生，识破这酒愁花病。再不留情，分开宝镜。既曾经，只被红粉香中赚得醒。
吏部谣
佚名（唐代）

岑愔獠子后，崔湜令公孙。三人相比校，莫贺咄骨浑。
齐天乐五十首 其三十五
端木埰（清代）

左徒风节千秋重，湘山峭焉高咏。玉琢精神，兰熏气质，众醉中闲独醒。

丹心自靖，与殷代三仁，后先辉映。若问同时，祗应邹峄可相并。

离骚衣被万古，视风诗小雅，应许骖靳。香草儿时，鸿裁旷代，妙契偏从孤冷。

清芬荐茗，岩洁泉甘，定符贞性。更展遗篇，绿窗娱书静。
书所见闻示诸友
魏了翁（宋代）

死城陷阵已长休，捍虏鸠民亦漫忧。
局外閒人倚江立，全躯保室信良谋。
故功德使凉国公李将军挽歌词二首 其一
赵迁（唐代）

业盛唐尧际，功成文子军。累承三帝宠，六比五臣勋。

画角悲寒吹，愁笳咽晓云。圣朝忠义骨，今日委荒坟。
寿太师 其三
吴顺之（宋代）

德望岩岩鲁太山，功成天地亦清闲。不须百丈磨崖刻，碑在农桑乐业间。
章台柳 其二
毛奇龄（清代）

花漏深，春睡醒。二五窥蟾半边影。烧残蜡泪泛铜盘，一尺珊瑚沁心冷。
赠相士
许棐（宋代）

涧水溪冰似镜清，自看寒貌已分明。烦君别相江湖友，来岁谁魁淡墨名。
淳熙二年发太上皇帝太上皇后册宝十一首 其六 太上皇帝升御坐用《乾安》。降同。
郊庙朝会歌辞（宋代）

天行惟健，天步惟安。圣子中立，臣工四环。民无能名，威不违颜。

宋德宜颂，汉仪可删。
江城子 江梅九月小院盛开，词以纪之
俞浚（清代）

小园秋老绽芳梅。暖风催。数枝开。徙倚红楼，明月暗香来。

玉笛漫吹帘半捲，疏影里，独徘徊。
虹藏不见
徐敞（唐代）

迎冬小雪至，应节晚虹藏。玉气徒成象，星精不散光。

美人初比色，飞鸟罢呈祥。石涧收晴影，天津失彩梁。

霏霏空暮雨，杳杳映残阳。舒卷应时令，因知圣历长。
孔宁极先生拜官二首 其二
范纯仁（宋代）

先生操术本真儒，进退恬然与道俱。宠至不惊高节在，岂颛虚誉激凡愚。
元日访丁端叔安抚二首
陈造（宋代）

几夜徒劳梦帝宸，行赀已橐更逡巡。
北山只合追逋客，南道于逡欠主人。
表表德名当世重，堂堂公议有时申。
繼逡重策冲霄足，鹗表胡宁后隐沦。
履道会饮
邵雍（宋代）

众人之所乐，所乐唯嚣尘。
吾友之所乐，所乐唯清芬。
清芬无鼓吹，直与太古邻。
太古者靡佗，和气常絪纭。
里閈旧情好，有才复有文。
过从一日乐，十月生阳春。
洛阳古神州，周公尝缕陈。
四时寒暑正，四方道里均。
代不乏英俊，号为多缙绅。
至于花与木，天下莫敢伦。
而逢此之景，而当此之辰。
而能开口笑，而世有几人。
清衷贯金石，剧谈惊鬼神。
天地为一指，富贵如浮云。
明时缓康济，白昼闲经纶。
莫如陪欢伯，又复对此君。
商於六百里，黄金四万斤。
不能买兹乐，自馀恶足论。
接{上罒下离}倒戴时，蟾蜍生海垠。
小车倒载时，出翁归天津。
唐封泰山乐章 其六
张说（唐代）

享帝享亲，维孝维圣。缉熙懿德，敷扬成命。华夷志同，笙镛礼盛。

明灵降止，感此诚敬。
雪夜怀德裕
周孚（宋代）

愔愔病骨冷难胜，未觉山阴兴可乘。度雁寒窗空有影，战风老木定生冰。

瑶林琪树凭谁赋，缟带银杯说可徵。半臂骑驴今健否，夜堂孤坐对青灯。
啸风岩
许及之（宋代）

人言风从虎，风岂虎所出。吹万生一虚，石兄故无物。
偈颂一百二十三首 其一○三
释普度（宋代）

用文武火，运恶钳锤。死学者偷心，开人天眼目。大用机前转辘辘，十分慈悲，十分恶毒。

六踞名蓝兮一笑来归，青灯夜寒兮香风馥馥。
黔江
冯山（宋代）

黔江远从思播来，黔中五溪此其一。东出涪陵与涪会，日抱岚光照城壁。

去年黔安方解缆，久倦崎岖喜飞疾。惊湍骇浪或当道，万马奔驰两锋镝。

偶然划过脱重险，千悔中流无路出。瞿塘乘涨秋下峡，猿啸穿流夜投驿。

鱼腹未葬身尚在，虎牙屡磨魂已失。巫阳一岁却归来，还向江前酒重沥。
叙伦五言二十首 其三
刘克庄（宋代）

博览劳丸胆，精思恐呕心。可怜亲养薄，难报母恩深。
句
钱惟演（宋代）

朱饰两轮巡属邑，案留双笔在中台。
和刘文伯春牛韵
释居简（宋代）

不独分身在此州，通身灰土浑常牛。一从恼乱春风后，千古春风不断头。
郡圃雪霁便有春意
杨万里（宋代）

腊傍梅梢尽，春从水底归。
草拳擎雪健，桃糁隔年肥。
夜夜还乡梦，心心逐鴈飞。
谁言五斗米，便胜北山薇。
青阳驿
石才孺（宋代）

幸蜀奔波为禄儿，闻铃夜雨有馀悲。
青阳一夕难高寝，黼幄千官减盛仪。
题奣岩
张绶（宋代）

岩口呀然向日开，小桥飞入势萦回。幽深自可逃烦暑，况有寒泉石下来。
次夕雨作用子虚韵奉怀次颜知鱼轩小集
沈与求（宋代）

夹道缯山耸蜃楼，小轩终忆数条游。月将人意十分满，雨入溪光一派流。

静听屐声喧夜市，旋挑灯灺酝春愁。闭关不问阴晴事，时怪玄花掠病眸。
真觉禅师
释南雅（宋代）

德山棒下桶底脱，又被岩头轰一喝。
县崖万丈放全身。松山撑破秋空月。
秋日宴江山楼
曹伯启（元代）

浙江东注接天隅，吴越青山入画图。平日胜游今日最，世间烦暑此间无。

万家楼阁苍烟覆，几处园陵白草枯。痛饮狂歌有真趣，主人休惜酒钱粗。
杉径
米芾（宋代）

万槊森然老更成，要将馀韵斗僧清。道傍谁识凌云操，只有诗人著眼明。
次韵公辟州宅月夜偶成
秦观（宋代）

缭绕千重雨後凉，月含秋色上东方。
风催络纾归金井，月转檀栾荫画堂。
游目骋怀佳兴发，感时抚事壮心伤。
归来枕簟清无梦，卧看明星到未央。
感旧四首末章盖思有以自广 其三
陆游（宋代）

路入梁州似掌平，鞦韆蹴鞠趁清明。未论日远长安近，且喜南山天际横。
怀庐山
董嗣杲（宋代）

屏心寒梦枕，屋角晓城钟。
客子几多想，庐山千万峰。
仙源云气叠，溪坂雨声重。
杨柳西门外，禅人屡此逢。
道士王元之以诗为赠多见哀勉因以古诗为答
王令（宋代）

利剑不刺鼠，大钓不联鲕。
天昏白日沉，剑决浮云披。
地荡海水摇，钓引九鲸縻。
固其用不常，安得易用为。
当其未效间，是亦铅与铍。
吾非小丈夫，胸中少翘奇。
少年嗜勇黠，跨压百雄低。
两眼皆豚羊，一腹千麃罴。
使气睨群辈，问今当我谁。
四海有守兵，谓予皆耻之。
左手将醢戎，右手期锄夷。
书足记姓名，剑亦弃不治。
不愿当世是，不羞群曹嗤。
曰富贵在我，又何有年时。
块视勒山功，芥拾封侯龟。
一日忽自悟，吾岂虔强儿。
旧闻有六经，条理两可师。
无不至圣人，有学中自隳。
勿遂谓不及，吾由未尝追。
好勇不好道，吾将自诛非，
浩乎如有年，茫乎其若思。
望禾如未获，专乎如有期。
夜或不记寝，昼或忘其饥。
不以儒自劫，不以庸自卑。
树而不可拔，山而不可移。
拒之不使杂，磨之不容疵。
孰为古之圣，孰为今之推。
孰远不可到，孰高不可訾。
置易功其难，力险肆自夷。
上自太古先，跂轩而望羲。
下至三代来，尧舜禹汤姬。
周公汲汲劳，仲尼皇皇疲。
轲况比踵游，雄俞磨肩驰。
或示我使向，或导我使随。
或凿我未开，或完我已亏。
或退而我引，或坠而我提。
或辅而我夹，或颠而我支。
或砭我赘疣，或膏我疮痍。
浴我挍我垢，酝我酿我醨。
计昔以较今，悮是而恨迷。
固知於圣贤，实辱再造私。
道远致力多，功大收效迟。
今而所存者，财一毛於皮。
苟曰成不成，我有罪未知。
如夫用不用，敢系天为辞。
若寒馁贫贱，此於我何居。
若夸毁誉訾，此其如予奚。
王君异学者，见我加嗟咨。
叙其念惜心，投以引勉诗。
语爱则然尔，独理似或遗。
辄自讼由来，强答非所宜。
烧药不成命酒独醉
白居易（唐代）

白发逢秋王，丹砂见火空。不能留姹女，争免作衰翁。

赖有杯中绿，能为面上红。少年心不远，只在半酣中。
挽俞时斋
陆文圭（元代）

襄阳耆旧传，一览涕无从。入社深衣叟，斋居粝食翁。

市朝终不到，林涧或相逢。有子能传业，棺衾得慎终。
元夜遇雨
朱淑真（宋代）

烟火笙歌是处休，沉沉春雨暗皇州。危楼十二阑干曲，一曲阑干一曲愁。
舟行吴应求惜春次韵
王珉（魏晋）

弄日娇云未肯收，暂凭堤柳击行舟。
数声杜宇碧山远，几片落花春水流。
强借酒兵销别恨，却因诗债起新愁。
嗟予已竖降旗久，寄语将军好罢休。
崔徽歌 其五
元稹（唐代）

凤钗乱折金钿碎。
野趣居士杨公远令其子依竹似孙为予写真赠以
方回（元代）

尔来画工工画花，俗眼所识惟纷华。
牡丹百卉哄蜂蝶，芙蓉鸳鸯相交加。
大为屏帐小卷轴，堆红积绿供□奢。
高人瞥见付一笑，妇女小儿争惊夸。
我爱杨君画山水，要自胸中有妙理。
巴东巫峡猿夜鸣，洞庭潇湘雁秋起。
皓月明河万里天，淡墨扫成顷刻耳。
旧与结交三十年，今老而归识其子。
是父是子皆诗人，每一相逢佳句新。
西风萧寺父谓子，写此前朝朝士真。
自言画是作诗法，状貌之外观精神。
忽似老夫对明镜，翛然雪鬓乌纱巾。
野态愁容本难画，问言何得此奇怪。
得诸苦心熟在手，郢人斤斧由基射。
腰围不用黄金带，象笏紫袍贫已卖。
只消结束作樵翁，看山独立长松下。
大杨居士醉曰然，小杨居士呼来前。
眉间更着□毫一，缥缈诗仙仍酒仙。
汝不逢我作郡年，此直当酬百万钱。
今既无此无可言，聊复赠之歌一篇。
附：樊夫人答裴航
樊夫人（唐代）

一饮琼浆百感生，玄霜捣尽见云英。

蓝桥便是神仙窟，何必崎岖上玉清。
和许给事善心戏场转韵诗
薛道衡（隋代）

京洛重新年，复属月轮圆。
云间璧独转，空里镜孤悬。
万方皆集璧，百戏尽来前。
临衢车不绝，夹道阁相连。
惊鸿出洛水，翔鹤下伊信。
艳质回风雪，笙歌韵管弦。
佳丽俨成行，相携入戏场。
衣类何平叔，人同张子房。
高高城里髻，峨峨楼上妆。
罗裙飞孔雀，绮带垂鸳鸯。
月映班姬扇，风飘韩寿香。
竟夕鱼负灯，彻夜龙衔烛。
欢笑无穷已，歌咏还相续。
羗笛陇头吟，胡舞龟兹曲。
假面饰金银，盛服摇珠玉。
宵深戏未阑，兢为人所难。
卧驱飞玉勒，立骑转银鞍。
纵横既跃剑，挥霍复跳丸。
抑扬百兽舞，盘跚五禽戏。
狻猊弄斑足，巨象垂长鼻。
青羊跪复跳，白马回旋骑。
忽覩罗浮起，俄看郁昌至。
峯岭既崔嵬，林丛亦青翠。
麋鹿下腾倚，猴猿或蹲跂。
金徒列旧刻，玉律动新灰。
甲荑垂陌柳，残花散苑梅。
繁星渐寥落，斜月尚徘徊。
王孙犹劳戏，公子未归来。
共酌琼酥酒，同倾鹦鹉杯。
普天逢圣日，兆庶喜康哉。
宿广果寺
毛珝（宋代）

寺门初掩夜沉沉，风逼灯寒桧影深。满屋异香僧入忏，一瓯新影客搜吟。

云归古殿闻龙气，月照空池见佛心。坐久恰眠眠未稳，屋头钟起鹊惊林。
次韵子我兄和沈侍御史吴兴酬唱诗三首 其三
江端本（宋代）

四野传烽急，中原杀气浮。游鱼惊过艇，风叶乱鸣鹙。

宿雾藏文豹，寒浮露远洲。无心谋出处，知命复何忧。
满庭芳（影）
杨樵云（宋代）

只道空烟，又疑流水，依依却是行云。了然相对，又是梦纷纭。半面春风图画，黄金在、难铸昭君。溪桥断，梅花晴雪，端的白三分。真真。难唤醒，三年抽藕，织得榴裙。甚徘徊窥镜，交翼鸾文。一片飞花来去，并刀快、翦取晴纹。无情处，分明著眼，强半带春醺。
句 其六
冯坦（宋代）

井在丹谁炼，碑残墨欲枯。
龙门行
范纯仁（宋代）

皇图经野临中天，北有大河南陆浑。陆浑之下伊之源，直走关塞侵山根。

此山不断亘坤轴，逆为汝海波涛翻。忽焉天意有不测，副开峡口流如吞。

长波万练卷空过，贯都会洛风霆奔。崖岸相嵚竦天阙，此号凿龙为禹门。

石道盘纡入幽邃，杉松隐映皆祇园。下窥朝市但尘土，不与人世同嚣喧。

天章阁老真相嗣，诏委北陲严国藩。前驺驱弩聊盘桓，凭高置酒临岩轩。

是月嘉平腊将尽，春风料峭烟霾昏。圭阴表日景渐正，玉沙透水波先温。

杳杳端闱照宸极，壮以崤函周轘辕。超然宴览动咨叹，坐预国论惭冥烦。

乃知公旦卜洛意，根本系时亡与存。法宫在今宜有制，上宪太微尊至尊。

乘杓布政朝万玉，莫如洛宅当乾坤。三陵气象贯星野，庆云祚百云来孙。

岂唯设险御诸夏，亦以捍患安元元。为于可为事乃济，器大重迁咸有言。

贱臣幽退冒及此，愿对上前图籍论。
涵晖谷
刘仲堪（宋代）

嵌空在山半，天设兹闲敞。
清墟生画白，高迥传遥响。
穷应到真境，憩暂祛烦想。
岩石如可耕，此地堪长往。
荡
佚名（先秦）

荡荡上帝，下民之辟。疾威上帝，其命多辟。天生烝民，其命匪谌。靡不有初，鲜克有终。

文王曰咨，咨女殷商。曾是彊御？曾是掊克？曾是在位？曾是在服？天降滔德，女兴是力。

文王曰咨，咨女殷商。而秉义类，彊御多怼。流言以对。寇攘式内。侯作侯祝，靡届靡究。

文王曰咨，咨女殷商。女炰烋于中国。敛怨以为德。不明尔德，时无背无侧。尔德不明，以无陪无卿。

文王曰咨，咨女殷商。天不湎尔以酒，不义从式。既愆尔止。靡明靡晦。式号式呼。俾昼作夜。

文王曰咨，咨女殷商。如蜩如螗，如沸如羹。小大近丧，人尚乎由行。内奰于中国，覃及鬼方。

文王曰咨，咨女殷商。匪上帝不时，殷不用旧。虽无老成人，尚有典刑。曾是莫听，大命以倾。

文王曰咨，咨女殷商。人亦有言：颠沛之揭，枝叶未有害，本实先拨。殷鉴不远，在夏后之世。
虚飘飘三首 其三
苏轼（宋代）

虚飘飘，风寒吹絮浪，春水暖冰桥。势缓𩇈垂线，声乾叶下条。

桥中沤点随流水，风里彩云横碧霄。虚飘飘，比时富贵犹坚牢。
三月六日 其三
赵蕃（宋代）

怪底朝来暖欲昏，故应晚雨剧翻盆。空斋寂寞催成睡，风为捲书还闭门。
叙伦五言二十首
刘克庄（宋代）

澄少危加杖，平肥亦食糠。
刘郎豁如者，轑釜未能忘。
闻大参滕公擢任岭南有寄二首 其一
胡应麟（明代）

鼓角炎荒外，旌旗大海傍。九霄悬宠渥，万里倚翱翔。

郡古罗浮雪，天空粤峤霜。祗因将雨露，沾洒尽扶桑。
钱生坟前八景 其六 芙蕖簇锦
何瑭（明代）

英魂招不起，应在此徜徉。红绿波相映，真成锦绣乡。
和周通判永丰破贼
王庭圭（宋代）

五更盾上闻磨墨，夜半偏思破残贼。平明露布已成文，倚马不知军务剧。

初传别驾下南州，人如天马徕西极。指挥猛士驱貔虎，坐使威声驰绝域。

狂胡昔渡西楼山，汉皇不闭玉门关。四方群盗猬毛起，旌旗光拂牛斗间。

回戈必定东征去，铠仗如云光照路。捷书飞入甘泉宫，插羽鸣鞭气横骛。

公家人物世不衰，况复诗名天下知。探骊得珠何崛奇，更欲尽采珊瑚枝。
冢上答太宗
慕容垂（唐代）

我昔胜君昔，君今胜我今。荣华各异代，何用苦追寻。
和圣俞逢卖梅花五首 其三
刘敞（宋代）

东阡北陌竞春游，弄雪翻云为少留。落去能无怨羌笛，折来端是乱乡愁。
客意五首
陈舜俞（宋代）

客意久不适，揽衣临暮舂。
烟长藏野阔，云断漏天空。
酒置千愁里，诗成一望中。
黄花无限好，底事忆江东。
再用前韵 其一
赵善括（宋代）

枕席方相好，儿童且勿哗。窗蕉鸾曳尾，檐树鹊鸣槎。

有客谈飞屑，无才笔吐花。倦馀题短句，谁为指瑜瑕。
偈颂一百零二首
释绍昙（宋代）

索寞芝峰，赏元宵节。
佳宾到来，如何铺设。
能挑海底灯，细剪山头月。
东山瓦鼓歌，堋八剌札，
不是知音向谁说。
题金粟洞
胡仲弓（宋代）

谁信东南有此山，几回蜡屐只空还。
乾坤超出浮尘外，世界深藏粒粟间。
鹤不旭来华表在，犀从飞去紫云閒。
扪萝直上凌霄塔，见说微垣手可攀。
偈颂七十二首
释祖钦（宋代）

声前句，格外机。
无得无失，无是无非。
无孔由来是铁鎚。
投赠山东何方伯三首 其一
孙蕡（明代）

碧落初看王气清，丹山喜见凤凰鸣。分符出镇留遗爱，赐第荣归荷圣情。

李绩忠贞明日月，窦融勋烈著丹青。白头风度浑如昨，尚可登庸佐太平。
卖松者
修睦（五代）

求利有何限，将松入市来。直饶人买去，也向柳边栽。

细叶犹粘雪，孤根尚惹苔。知君用心错，举世重花开。
云庵生辰十一首 其一
释德洪（宋代）

今年十月十六日，老汉行藏世不知。石女梦中无死地，空花落后记生时。

无声三昧重闻举，入骨风流说向谁。妙叶当机休拟议，电光翻影不容追。
湖上寓居杂咏 其十
姜夔（宋代）

处士风流不并时，移家相近若依依。
夜凉一舸孤山下，林黑草深萤火飞。
惠洪上人
释祖钦（宋代）

洪濛既判，惠然红日。天地开明，即心是佛。尘沙刹海，遍界发辉。

一丝毫头，昧之不得。却须直下掀翻，休为知见所执。

受用只此平常，更无玄妙奇特。若是衲僧门下，难免痛棒三十。

目今且赠四藤，任便东西南北。回首集云峰，面前青突兀。
寄当涂王守叔坚
张孝祥（宋代）

隔江灯火夜深明，见说江城犬不惊。黠虏头颅当献社，使君胸次有长城。
暑中 其一
黄裳（宋代）

幽怀无处对秋阴，数叠云峰压翠岑。安得水边开一阁，莲花风信满衣襟。
江城春日
胡宿（宋代）

暮春江色映芳菲，雨后清和满客衣。游骑自穿官柳去，落霞常伴彩桡归。

锦鳞劈浪深深跃，翠羽迎风两两飞。因下短亭犹惜别，万枝香雪在蔷薇。
秋夕叶而章过饮小园有赠
李之世（明代）

槐竹互参差，窥林得月迟。閒庭青霭合，荒径碧苔滋。

浊酒汎篱菊，清霜摘野葵。相逢无约束，潦倒是襟期。
戏别唐客客丰城人 其一
袁宏道（明代）

年年为客向潇湘，楚泽烟云拾满囊，绵花如雪归故乡。

归故乡，应知青雀临流日，内人蟢子坠衣裳。
嘉叟和黯字诗再用前韵以寄
王十朋（宋代）

金谷富季伦，丑坐贵思黯。人间几泉石，豪夺在轩槛。

燕贺厦初成，花飞春忽减。破甑任生尘，只有莱芜范。
偈六十九首
释道宁（宋代）

金乌当午，文彩全彰。
玉兔沈辉，影像俱寂。
通同实际，一体无诸。
影落今时，识情罔测。
混融凡圣，佛眼难窥。
髑髅常干世界，鼻孔摩触家风。
邯郸宫人怨
崔颢（唐代）

邯郸陌上三月春，暮行逢见一妇人。
自言乡里本燕赵，少小随家西入秦。
母兄怜爱无俦侣，五岁名为阿娇女。
七岁丰茸好颜色，八岁黠慧能言语。
十三兄弟教诗书，十五青楼学歌舞。
我家青楼临道傍，纱窗绮幔暗闻香。
日暮笙歌君驻马，春日妆梳妾断肠。
不用城南使君婿，本求三十侍中郎。
何知汉帝好容色，玉辇携登归建章。
建章宫殿不知数，万户千门深且长。
百堵涂椒接青琐，九华阁道连洞房。
水晶帘箔云母扇，琉璃窗牖玳瑁床。
岁岁年年奉欢宴，娇贵荣华谁不羡。
恩情莫比陈皇后，宠爱全胜赵飞燕。
瑶房侍寝世莫知，金屋更衣人不见。
谁言一朝复一日，君王弃世市朝变。
宫车出葬茂陵田，贱妾独留长信殿。
一朝太子升至尊，宫中人事如掌翻。
同时侍女见谗毁，后来新人莫敢言。
兄弟印绶皆被夺，昔年赏赐不复存。
一旦放归旧乡里，乘车垂泪还入门。
父母愍我曾富贵，嫁与西舍金王孙。
念此翻覆复何道，百年盛衰谁能保。
忆昨尚如春日花，悲今已作秋时草。
少年去去莫停鞭，人生万事由上天。
非我今日独如此，古今歇薄皆共然。
曹国舅赞
白玉蟾（宋代）

窃得玉京桃，踏断金华草。
白云满蓑衣，内有金丹宝。
金竹道中书题桃花驿
傅若金（元代）

征南万里使，行道畏蹉跎。平壤踰淮少，青山入楚多。

田依深谷转，路迫断崖过。后夜南楼月，羁离奈尔何。
再作药名诗一篇
孔平仲（宋代）

肥羊作臛香出厨，膏粱姜桂品味俱。夙开东阁戒诸客，千金腾味沽酒壶。

飞觥倒杓约不退，一卷百盏皆无馀。不须呼卢会六博，笙簧琴筑非真乐。

萧郎独以酒娱宾，怜子心勤憎子虐。眼前覆花不容起，面赤复令须满酌。

更深闪闪灯焰消，照天烛黄蜡洒膏。欲逃人觉安敢去，饮水只欲吞波涛。

青烟郁郁金鸭细，花上红酥合香蒂。四垂银箔不知寒，却劝金罂子同醉。

久不见子眼空青，见子宛然犹旧情。败船如筛寄江水，天阴夜半防风起。

告归急走城西角，如粉霜花衣上落。屡蒙大幅扫长篇，才薄何由继高作。
龟堂杂兴
陆游（宋代）

蒲团安坐地炉温，无位真人出面门。
世上不知何岁月，断钟残角送黄昏。
赤壁图二首 其二
陆文圭（元代）

乌台夜雨伤神，赤壁秋风岸巾。此老眼空四海，舟中二客何人。
浴罢闲步门外而归
陆游（宋代）

两扇荆扉数掩篱，幽人浴罢得娱嬉。
南临大泽风来远，东限连山月出迟。
沙上无泥藤屦健，水边弄影葛巾欹。
径归却就东窗卧，要及蝉声未歇时。
方提举公美挽词
林亦之（宋代）

马上姿容河朔风，吁嗟不见夕阳红。
长江自小为邻舍，昨日归来无此翁。
赠陈先生三首
白玉蟾（宋代）

木人手里挥泥剑，石女头边带铁花。
龙汉元年冬上巳，相逢一盏赵州茶。
和临湘奉议孙敷山归田十咏 其九
徐经孙（宋代）

人心易溺谁能拯，世道如澜孰与回。赖有圣贤遗训在，好怀每为古书开。
浣溪沙（送汤词）
毛滂（宋代）

蕙炷犹熏百和秾。兰膏正烂五枝红。风流云散太匆匆。

仙草已添君胜爽，醉乡肯为我从容。剩风残月小庭空。
接伴北使至乐寿寄高阳安抚吴仲庶待制
苏颂（宋代）

道路传闻北守贤，就中清尚是河间。
辕门卧鼓军无警，幕府赓歌笔不间。
只合论思居禁闼，岂宜留滞在边关。
宁容旧客升堂室，拟请新篇满箧还。
处身吟
邵雍（宋代）

君子处身，宁人负已，
已无负人。小人处事，
宁已负人，无人负已。
春日离咏寄夫子 其一
冯畹（清代）

宵柝声声夜未央，博山红烬玉烟凉。麝煤兰篆休重炷，不是君来便不芳。
送恢侍者
释月涧（宋代）

觅安心法没来由，呆立庭前雪到腰。祇好别行条活路，看庐山看浙江潮。
代佳人赠张郎中
武元衡（唐代）

洛阳佳丽本神仙，冰雪颜容桃李年。

心爱阮郎留不住，独将珠泪湿红铅。
送秦生廷坤由当涂改调全椒 其二
刘星炜（清代）

咫尺横江路，因风盼好音。论文三岁字，许国十年心。

姑孰传芳远，名公属望深。役车行部处，为汝憩棠阴。
奉教和资中八景 其五 盘峰暮雨
王绅（宋代）

薄暮苍芒雨满空，开帘已失眼前峰。归鸦翅重飞还止，别墅云迷淡又浓。

牧子荷蓑愁日暝，群蛮含帽不头童。荒村灯火沈沈静，祇听招提递远钟。
四明沈孝廉士安甫弱冠词笔翩翩而丹青音律咸入妙解邂逅武林甚契赋赠此章
胡应麟（明代）

桂籍誇年少，兰心托漫游。霜蹄寒照夜，风翮健凌秋。

意气狂昭寒，腰围瘦隐侯。笔摇鹦武座，箫引凤凰楼。

白练书屏脚，青缯画扇头。应知鹊桥畔，计日待牵牛。
睡起见杨花满庭偶书
陆游（宋代）

断香袅袅傍窗纱，睡起瞢腾日未斜。
堪叹一春风雨恶，今年四月见杨花。
喻叔奇惠川墨
王十朋（宋代）

子墨客卿来自蜀，绣川家藏尤不恶。明窗研磨出珠玉，客卿于君德良渥。

嗟予经年客莲幕，交绝方兄涩囊橐。文房诸子亦萧索，同年于予契非薄。

特遣卿来助予学，不才拜赐心愧怍。客卿之意殊不乐，陶泓毛颖登台阁。

陈玄待诏同著作，卿从予游失所托。惟清惟静惟寂寞，但有诗篇日酬酢。
醉桃源
吴潜（宋代）

东风阑槛两三亭，游人步晚晴。蜂回蝶转得能轻。忽然春意生。

花未老，酒须倾。劝君休独醒。古来我辈最钟情，举头百舌声。
丙寅岁饥且旱祷而遂雨
邓雅（元代）

骄阳欲肆旱，我心日忧煎。摅衷诉真宰，甘雨倏沛然。

况复连日阴，润泽斯能全。晨登陇亩间，眺望凉风前。

嘉谷总生意，众草亦鲜妍。始知天地心，长育无枯偏。

我生食破砚，亦有东皋田。年饥幸丰稔，喜极著斯篇。
送宫教郎朝奉
徐积（宋代）

博士高才御点名，往陪群俊盍朝簪。门颁锦诏先生入，帝锡绨衣后殿深。

设坐宫官严绛帐，执经王子肃青衿。尧亲已被钦文化，更倚师谟称上心。
题甄氏访山亭二首
陈观（宋代）

雨后西山翡翠堆，结亭直欲近岩隈。
从今记取溪头路，一日须来一百回。
题石田山水障
陈煇（清代）

昔游东山访幽独，谢公西亭傍深曲。檐楹日落云气凉，百丈空潭澹寒绿。

衡茆列坐若群仙，蒲衾草榻心悠然。长林落叶散巾袖，绝涧飞泉清素弦。

吟啸于兹足幽赏，野水江云共来往。雁渚风回钓艇还，鸥沙月上寒潮响。

石田画史何清真，毫素机妙如有神。丹青放宕竟谁似，岂必辋川贤达人。
宿撞抗刘家店
郑刚中（宋代）

虺尵老马踏深泥，投宿村坊灯火微。休问客衣何似冷，床前犹有雪花飞。
去舟日与风逆归舟乃能顺也
郭之奇（明代）

幽窗晓色自江烟，云际高帆万叶联。风本无心随所受，天微于叶诏当还。

三春就我成来日，一水从人又此年。自北自南无限思，樯声棹响漫潇然。
舟人强以二锾多取渔人之鱼余增百钱与之作渔
袁说友（宋代）

老父家住逢家洲，无田可种渔为舟。
春和夏炎网头坐，茫茫不觉秋冬过。
卖鱼日不满百钱，妻儿三口穷相煎。
朝餐已了夕不饱，空手归去卢湾眠。
今朝何人买鲜鲫，直得千钱酬二百。
抛钱帆去了不应，却谢君子为增益。
嗟嗟莫怨行路人，满江风月侬最亲。
但看渔翁更强健，银刀赤尾长鳞鳞。
伯父致政通直取谢灵运诗句作萧散堂赋诗次和寄二首 其二
葛胜仲（宋代）

青云谁羡猛飞翰，解组归来分屈蟠。唯以道腴从已味，肯将心法逐人安。

林迷晓嶂云千叠，舟漾春塘水半竿。退隐州闾名愈重，坐令鄙薄化敦宽。
九日用渊明韵二首
方回（元代）

穷山岂有节，疲氓不聊生。
比户迫冻馁，九日存空名。
旦视觜参中，斗极南北明。
知我乏机杼，促织亦销声。
昔健酒易得，痛饮倚妙龄。
焉知齿发暮，壶尽无可倾。
寒英粲荒圃，槁叶铿前荣。
坚忍验学力，乖离怅时情。
死也谅不磨，可惜百无成。
孤鸿曲
白玉蟾（宋代）

秋阴薄薄天风凄，黄落满空孤鸿飞，
志在江湖叫何悲。桂枝初花来几时，
得非往者失埙箎，云情月思哀独归。
青霄高处更危机，胡不少栖欲何之，
霜翎雨翅不自持。非无稻粱与菰黍，
食不下咽情永辞。江头吊影鸣愈悽，
嘹唳之声矧可思。
秋胡行
赵文（宋代）

五日伉俪情，五年离别肠。
归舍不数武，少忍庸何伤。
如何甘旨不，乃作犯礼偿。
桑者不有躬，何以奉高堂。
秽行诚已丑，宁复可同床。
濯之清泠渊，死之留芬芳。
念姑讵忍别，引决涕沾裳。
寄言后来者，好事怀金郎。
高阳台 题赵仲穆作陈野云居士山水便面
张翥（元代）

染黛浮空，凝妆伫远，数峰底事含颦。十样新眉，从他雨抹烟匀。龙绡便面宜歌舞，看亭亭、玉骨冰神。几销魂，翠被余香，锦瑟清尘。如今归去湖山畔，对一川平野，一片闲云。两两渔舟，相过桂渚兰津。谁将玉斧＊明月，柰琼楼、高处无人。忆王孙，芳草江南，暗＊残春。
卜算子（题徐仙亭）
卓世清（宋代）

流水一湾西。晚坐孤亭静。不见高人跨鹤归，风竹摇清影。往古高来今，休用重重省。十里梅花雪正晴，月挂遥山冷。
老笔赠铦上人二首 其二
张镃（宋代）

已事殷然急，江湖第一流。才高楼五凤，伎进刃全牛。

可惜梅花节，忙回竹叶舟。老师应赏棒，碑巨压东州。
晓自银林至东灞登舟，寄宣城亲戚
范成大（宋代）

晓山障望眼，脉脉紫翠横。
澄江已不见，况乃江上城。
结束治野装，木末浮三星。
羸马陇头嘶，小车谷中鸣。
亭亭东灞树，练练绿浦明。
篙师笑迎我，新涨没苹汀。
径投一叶去，云水相与平。
聊将尘土面，照此玻璃清。
怀我二三友，高堂晨与兴。
风细桐叶坠，露浓荷尽倾。
凝香绕燕几，安知路傍情。
北塘晚棹
卢元昌（清代）

悠悠北塘棹，落日转蓬科。留滞无安土，东南病把戈。

江寒鱼罟静，月上虎踪多。去去勿复道，苍生可奈何？
禅人并化主写真求赞
释正觉（宋代）

高岩之雪兮颠毛衰白，远水之秋兮眼棱寒碧。
气清夜永兮月低，斗冷河空兮露泣。
借伴之机，起家之力。
二仪万像兮相与流通，十方三世兮自然平出。
杨林驿
吴楷（清代）

古驿杨林路，重来十六年。断云村口寺，残雨海中船。

归计怜双鬓，秋怀共一天。匆匆冠盖集，使节又临边。
次韵吕居仁送李商老兼简李去言兄弟诸同参五首 其五
饶节（宋代）

李氏泽如海，富此明月珠。诸郎皆可人，共出尧舜途。

之子见我时，抱负勤髯奴。江头一再见，凛凛气百夫。

赠子伊字门，不类城旦书。
李丞相挽诗三首
刘子翚（宋代）

宾榻勤初设，诗筒辱屡传。
一嗟云雾隔，坐阅岁时迁。
埋玉俄成恨，乘风想已仙。
终当挽行绋，长恸繐帷前。
送张行人赍大行皇帝遗诏使秦蜀
何景明（明代）

我皇忽晏驾，君行辞直庐。九霄持使节，万里捧哀书。

湖望双龙鼎，桥回驷马车。锦城花满树，争识汉相如。
春日游青藤书屋登孕山楼谒天池先生像赋赠闲谷
平步青（清代）

瑶宫小谪飞仙人，餐霞饮瀣游凡尘。骑鲸一去三百载，夕阳老屋青藤存。

十年梦想不得到，一朝假馆逢陈遵。春晴岸帻肃客入，荦确怪石纷横陈。

绿阴一径入深处，古藤十丈蟠高垣。枝柯攫天瘦蛟舞，时共风雨相飞奔。

清池一勺活不涸，乃是天汉之分源。岁久岂无蛰龙睡，倏游不敢投丝纶。

举首突兀睹庭柱，摩挲剩墨无磨磷。大书深镵见笔力，倔强欲与藤簸掀。

登楼鞠𦜕谒遗像，画图肃肃来精魂，开窗四顾万山入，咫尺包孕迷朝昏。

想见当时抱膝坐，论兵慷慨乌角巾。酒酣不识督师贵，短兵狭路非其伦。

先生亦一诸生耳，乃能筹海除奸民。徐汪先后同受馘，奇功不让楼船军。

惜乎才大不竟用，山人摈落同茂秦。后公而生叹公遇，咄哉弄斧班输门。
发崔桥
张耒（宋代）

野麦平芜陇，官榆卧古津。
眠鸥沙上晓，幽草水边春。
暖叶生浮绿，风漪起细鳞。
青新桑媪筥，茜净浣娘裙。
有客悲芳芷，无人采白苹。
可怜千里目，愁杀未归人。
次韵春愁
汪晫（宋代）

风林弄影舞婆娑，水漫池塘绿皱波。天上谁人待金马，人间何路出铜驼。

千年史册乱居半，百日春光晴不多。飞絮落花还病酒，门前佳客倦相过。
颂古四十八首 其二十三
释慧开（宋代）

描不成兮画不就，赞不及兮休生受。本来面目没处藏，世界坏时渠不朽。
千叶莲池夜闻雨滴之声
玄烨（清代）

田田荷盖雨声齐，楼蕊缤纷向晚迷。树叶不愁点翠幄，秧针岂晚灌青畦。

密林有意通宵响，茂草无知遍地萋。偶尔喜吟今岁好，漫将诗句入新题。
锦帐春·席上和叔高韵
辛弃疾（宋代）

春色难留，酒杯常浅。把旧恨、新愁相间。五更风，千里梦，看飞红几片。这般庭院。
几许风流，几般娇懒。问相见、何如不见。燕飞忙，莺语乱。恨重帘不卷。翠屏平远。
句 其二
陈谠（宋代）

竹密不知云欲雨，山高尽见水朝宗。
两山间
郭祥正（宋代）

江南南山连北山，苍藤翠水水潺潺。水深藤老木拱矣，不知游子何时还。

白云孤飞岁华晚，独鹤一声星斗残。两山秀色手可揽，嗟我不得山中閒。
送权孤云为母归乡
释居简（宋代）

不踞千峰万峰顶，谩劳半座分双径。情知覆水不容收，再向鄮峰提此令。

大器晚成天所托，不怕者些浑烂却。俯视群飞已刺天，未反掌间仍扑落。

试从列祖图中看，古注与谁同一眼。浊港渡头无姓儿，睦州城西老担板。
登华
沈永令（清代）

历历是辰尺五悬，洮云陇树望相连。天高西北长空尽，势控燕秦大地偏。

烟杪一丸关百二，河流如线路三千。此身托足知何处，仙掌擎来霄汉边。
依韵和贾直孺舍人初春祠左太乙二首
王珪（宋代）

严祠初缀汉墀班，爚爚珠熉照幄宽。
玉殿威神来帝福，紫垣风骨敌春寒。
芝华拥盖阴犹合，桂醑流觞饮欲残。
拂晓东风迎马首，鸣珂归背月珊珊。
夏夜杂兴 其五
谢逸（宋代）

飞蚊鼓翅鸣，薨薨喧室中。敢憎声似雷，实惮喙如锋。

饮血虽可饱，噬肤竟何功。得时不足贵，少皞行西风。
春夜孤坐三首
杨万里（宋代）

梅花雪後杏花风，老面逢春只强红。
诗句行来行去里，情怀不醉不醒中。
次韵宋尚书山居十五咏 其一 驻屐亭
方岳（宋代）

等得轻晴便一来，逢花不住恐花猜。丁宁莫挂桄榔去，怕损亭前称意苔。
感怀题从舅宅
李昌符（唐代）

郗家庭树下，几度醉春风。今日花还发，当时事不同。

流言应未息，直道竟难通。徒遣相思者，悲歌向暮空。
子夜歌 其八
王鸣雷（明代）

天上月如欢，月圆还月缺。侬如天上云，行则随星月。
新年
刘筠（宋代）

病入新年起甲寅，轲心不动五侯春。
史曹非据惭书法，衮职无亏滥诤臣。
荏苒未除金马籍，蹒跚空笑玉楼人。
穷簷抱影时相吊，一指南禅四大身。
颂古六十二首 其五十一
释清远（宋代）

宗师方便太慈悲，是汝之言实古锥。万里神光腾顶后，肯将生死嚇愚痴。
暮春社会东山樵舍
郑岳（明代）

樵舍东山近，僧岩北郭深。多时成契阔，晦日试登临。

春暮花争发，林深鸟一吟。尘寰应迥隔，聊共涤烦襟。
访倪高士云林草堂清閟阁故址
安平（清代）

林下云何在，堂前草自丰。相传清閟阁，惟有碧梧桐。

名迹留千古，邱墟付一空。骚人如访旧，徒此仰高风。
邸中答友人
梁炫（明代）

闭门短发日萧搔，湖海风尘染素袍。自笑懒于嵇叔夜，寒暄久矣负山涛。
晨起二首
方回（元代）

近市招医士，空庖督爨奴。
羶荤犹可绝，药饵岂容无。
既欲营猫饭，仍当续马刍。
晨兴百需缺，独喜见吾雏。
江城子·翩迁飞舞半空来
叶梦得（宋代）

翩迁飞舞半空来。晓风催。巧萦回。野旷天遥，回望兴悠哉。欲问玉京知远近，试携手，上高台。云涛无际卷崔嵬。敛浮埃。照琼瑰。点缀林花，真个是多才。说与化工留妙手，休尽放，一时开。
万年春 梦得一枝白笔
马钰（金朝）

昨夜山侗，梦游蓬岛逢钟吕。文房数。一枝纯素。不让蒙恬做。远胜江淹，五色何曾污。相宜处。书心开悟。堪应三清举。
断桥
韩淲（宋代）

湖山春静子规啼，草满汀洲树叶低。一阵暖风吹絮乱，又扶舆度柳桥西。
临川投赠 其三 韩子苍
黄彦平（宋代）

今代昌黎伯，琳宫尚陆沉。极知延阁峻，仍记掖垣深。

简古元和样，精微正始音。居然合廊庙，过听著山林。
寄题李棠轩宗伯玉华洞天二首 其一
于慎行（明代）

新开灵窟起何年，旧号青城小洞天。千古山川留胜迹，一时名字证真缘。

丹台晓落绵江月，石室春浮宝树烟。自是君家称相馆，三巴别业似平泉。
思佳客·闰中秋
吴文英（宋代）

丹桂花开第二番。东篱展却宴期宽。人间宝镜离仍合，海上仙槎去复还。
分不尽，半凉天。可怜闲剩此婵娟。素娥未隔三秋梦，赢得今宵又倚阑。
柳
方干（唐代）

摇曳惹风吹，临堤软胜丝。
态浓谁为识，力弱自难持。
学舞枝翻袖，呈妆叶展眉。
如何一攀折，怀友又题诗。
喜迁莺 牡丹呈𥒸砭老人
胡薇元（清代）

倚东风，烘旭日，浓艳簇瑶京。银盘轻粉露华清。颜色称倾城。

绮陌青，春酒绿，早办阿娇金屋。天香腻染美人衣，晓惹御香归。
中兴篇
高心夔（清代）

冲皇受贺朝明堂，国有元老平南疆。钟山九隧迅雷捷，扫穴万马真龙骧。

五年荆襄画地势，一旦扬越通天光。遂连长围举京观，转策飞将穷飘飏。

假息周星不更贷，长鲸短狐从灭亡。景风协律开庆典，亚相金印题紫囊。

介弟虬服最辉映，次列圭璧铭钟㡛。采薇采薇咏未已，汰遣部曲耕资湘。

别留艨艟置十镇，率然首尾江防峻。侍郎威略湖海知，霆军转战兵无顿。

七闽督师匡复才，西征夙将宏农俊。寻常蹑履牙帐閒，开府连圻对昌运。

肥淮壮士起中原，一旅平吴竹当刃。文致太平武定乱，王民执虏同虎奋。

北塘要盟我所衔，八城白帽犹犯顺。𣕕阢应归黄发翁，艰难念自先朝进。

文宗诒谋深且奇，默祷申甫当倾危。翰林潘卿谏台赵，荐疏但入皆颔颐。

侍臣故有造膝请，首赞大计承畴咨。口衔两江授楚帅，所为社稷他何知。

呜呼受遗左军杰，倏忽谋逆丞相斯。君亲无将与众弃，不济则死忠成欺。

国家队恶方务尽，功轻罪重谁敢疑？谬哉区区掷腰领，不睹告庙分封时。

况论成败虽人力，亦喜神明扶正直。当时曲突岂与宾，此日登坛动高职。

垂疡将士勋业雄，尝胆君臣忧辱极。范燮陈诫戎马前，葛亮抗表禽蛮役。

吾皇治统茂康宣，紫光剑佩新颜色。台辅宜宏退让风，法官日养恭俭德。

凤鸣河清莫虚致，普天率土还耕强。人生有命佐中兴，明哲兼垂后贤则。
借宿洞门五绝
程公许（宋代）

石笋岩头烂熳游，异闻要验佛低头。
却教古佛低头笑，笑杀痴人枉刻舟。
次同年王火井不遇之韵
洪咨夔（宋代）

题遍慈恩最上层，青云涂辙几人升。
一经秋雨禾方穟，未到春人海亦冰。
闹裹功名多目论，淡中气味独心朋。
苍苔不扫芙蓉老，有客敲门自出应。
此生
戴炳（宋代）

此生毕竟已蹉跎，有酒何妨醉且歌。人世尽缘愁得老，春花偏被雨相魔。

草欺兰瘦能香否，杏笑梅残奈俗何。试上东楼看春景，海山无数列青螺。
偈二十七首 其十八
释绍隆（宋代）

物宜求新，人宜求旧。不起于座，现诸威仪。
题幽独居
杨备（宋代）

金检书残石壁云，二名幽独彼何人。
春深草没松门路，泉下诗犹感鬼神。
赠命士吴月堂
林希逸（宋代）

为养祇凭卖卜钱，术精云有异人传。如君合把堂名月，得姓元同斫桂仙。
耕图二十一首·二耘
楼璹（宋代）

解衣日炙背，戴笠汗濡首。
敢辞冒炎蒸，但欲去莨莠。
壶浆与箪食，亭午来饷妇。
要儿知稼穑，岂曰事携幼。
又赋得薰风自南来殿角生微凉
邓云霄（明代）

青莲滴沆瀣，本是清凉界。南薰入古殿，四座生灵籁。

胜会集群贤，披襟仍解带。炎蒸尽洒濯，世虑归澄汰。

一为白雪吟，秋声益澎湃。宦途苦桎梏，远引轻冠盖。

君看嘒嘒蝉，饮露得仙蜕。列子如可作，御风期方外。
题斋壁
陆游（宋代）

葺得湖边屋数椽，茅斋低小竹窗妍。
墟烟寂历归村路，山色苍寒酿雪天。
性嬾杯盘常偶尔，地偏鸡犬亦修然。
早知栗里多幽事，虚走人间四十年。
题绝胜亭
李新（宋代）

孤鸿落照下沧洲，人在云间选胜幽。
好梦知君依魏阙，此生惟胜识荆州。
卜居支遁应同志，载酒山公已绝忧。
他日澄江净如练，主人端在塞垣秋。
闻太学议
王令（宋代）

白日流上天，牛虱无遁形。
万目尽为用，而不骇日明。
穴鼠夜值萤，嗾嗾相聚惊。
鼠穴不日通，鼠足不日行。
已矣不自识，乃此萤爝矜。
鲕虾陷井坎，莫与江海争。
笼禽不失飞，讵识云汉冥。
咄哉浮薄儿，勉为高大营。
咸阳怀古
梁潜（明代）

咸阳古帝宅，雉堞何崔嵬。
积石隐雪色，金阙云中开。
咸阳昔日称百二，函谷鸡鸣客如雾。
秦王按剑叱风雷，天下诸侯尽西顾。
三户萧条易水空，齐歌赵舞入秦宫。
龙旗五丈金楼下，凤吹千门驰道中。
璇霄阁道通天极，仙掌芙蓉正相直。
月过文窗宝扇移，星临绣户妆奁密。
绣户文窗拂采霞，黄山翠影绕宫斜。
王孙挟弹雕台树，游女回舟绿岸花。
岸花蹙绣连阡陌，十万朱门色相射。
玉检登封贶岳灵，金炉铸冶销锋镝。
风驰万国奉威声，四夷惕息敢横行？金汤千里扶王业，犹
遣将军北筑城。
可惜繁华不知极，三十六年如一日。
楼船童女望蓬莱，玉琢轩窗五云色。
童女成仙去不归，咸阳古堞空崔嵬。
黄云卷雪城头路，城下行人叹落晖。
次韵感春五首
黄庭坚（宋代）

我与子桑友，既往雨弥旬。
交情未曾改，天地忽趋新。
东风无行迹，佳气满城闉。
麦苗生陂陇，叹息不食陈。
谁能裹饭来，定是寂寞人。
一曲古流水，试拂弦上尘。
古木少生意，轮囷卧河滨。
惭愧桃与李，相随见阳春。
失调名
佚名（宋代）

海棠著雨透胭脂。
偈颂一百零四首
释绍昙（宋代）

寂寞万峰头，佳节成虚度。
贫无一盏灯，好有多般事。
洞山姜索价太穹，无缝塔入门辩主。
厕筹子动地放光，利市官招财满库。
不作佛法商量，亦非世谛流布。